**Δήλωση με Καταγγελία των Βουλευτών των Κοινοβουλευτικών ομάδων του ΣΥΝΑΣΠΙΣΜΟΥ ΡΙΖΟΣΠΑΣΤΙΚΗΣ ΑΡΙΣΤΕΡΑΣ -ΠΡΟΟΔΕΥΤΙΚΗ ΣΥΜΜΑΧΙΑ (ΣΥ.ΡΙΖ.Α-Π.Σ.), Γαβρήλου Γεώργιου και Κόκκαλη Βασίλειου, της ΝΕΑΣ ΑΡΙΣΤΕΡΑΣ, Τζανακόπουλου Δημήτρη και της ανεξάρτητης βουλευτή Αθηνάς Λινού για την διαδικασία της Ειδικής Κοινοβουλευτικής Επιτροπής, για την διενέργεια προκαταρκτικής εξέτασης, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ), κατά το χρονικό διάστημα μεταξύ 3-3-2023 και 6-3-2023, από τον πρώην Υφυπουργό παρά τω Πρωθυπουργώ. κ. Χρήστο Τριαντόπουλο, κατά την άσκηση των καθηκόντων του**

**Αθήνα 4 Απριλίου 2025**

**Ι. ΕΠΙ ΤΗΣ ΕΙΔΙΚΗΣ ΚΟΙΝΟΒΟΥΛΕΥΤΙΚΗΣ ΕΠΙΤΡΟΠΗΣ - ΣΑΦΗΣ ΜΕΡΟΛΗΨΙΑ ΤΗΣ ΠΛΕΙΟΨΗΦΙΑΣ ΚΑΤΑ ΤΗΝ ΔΙΑΡΚΕΙΑ ΤΩΝ ΕΡΓΑΣΙΩΝ ΤΗΣ ΕΙΔΙΚΗΣ ΚΟΙΝΟΒΟΥΛΕΥΤΙΚΗΣ ΕΠΙΤΡΟΠΗΣ**

Η Ειδική Κοινοβουλευτική Επιτροπή για την διενέργεια προκαταρκτικής εξέτασης, για την ενδεχόμενη τέλεση του αδικήματος της παράβασης καθήκοντος **(άρθρο 259 ΠΚ)**, κατά το χρονικό διάστημα μεταξύ 3-3-2023 και 6-3-2023, από τον πρώην Υφυπουργό παρά τω Πρωθυπουργώ, κ. Χρήστο Τριαντόπουλο, κατά την άσκηση των καθηκόντων του, συγκροτήθηκε με την υπ’ αριθμ. πρωτ. 3421/14.03.2025 απόφαση του Προέδρου της Βουλής, κατόπιν της απόφασης της Ολομέλειας της Βουλής, κατά τα άρθρα 86 παρ. 3 του Συντάγματος, 156 επ του Κανονισμού της Βουλής (ΚτΒ), σε συνδυασμό με τα άρθρα 31 παρ. 3 &5 και 29 παρ.5 του Κανονισμού της Βουλής (ΚτΒ), 5 του ν. 3126/2033 “Ποινική ευθύνη των Υπουργών”, όπως ισχύει, που λήφθηκε κατά τη συνεδρίαση της 4ης Μαρτίου 2025.

Η Επιτροπή, κατά την διάρκεια των εργασιών της, όφειλε να ενεργήσει σύμφωνα με τις προβλεπόμενες εκ του Συντάγματος (άρθρο 86), του Νόμου 3126/2003 περί Ευθύνης Υπουργών (άρθρο 5) όπως ισχύει, του Κανονισμού της Βουλής (άρθρο 156 ΚτΒ) και του Κώδικα Ποινικής Δικονομίας υποχρεώσεις και αρμοδιότητές της, ώστε να καταλήξει σε ασφαλή και δίκαιη κρίση, τόσο για **την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ), κατά το χρονικό διάστημα μεταξύ 3-3-2023 και 6-3-2023, από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, όσο και για οποιοδήποτε άλλο αδίκημα, ενδεχομένως προκύψει, και να προτείνει ή όχι την άσκηση της ποινικής του δίωξης.**

Τα μέλη της επιτροπής εκ μέρους της **Κοινοβουλευτικής Ομάδας ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ -ΠΡΟΟΔΕΥΤΙΚΗ ΣΥΜΜΑΧΙΑ (ΣΥ.ΡΙΖ.Α-Π.Σ.), της Κοινοβουλευτικής ομάδας Νέας Αριστεράς, της ανεξάρτητης βουλευτή Αθηνάς Λινού αλλά και του συνόλου σχεδόν της αντιπολίτευσης** από την έναρξη των εργασιών της Ειδικής Κοινοβουλευτικής Επιτροπής, ζήτησαν να τηρηθεί η νομιμότητα, να ακολουθηθούν θεσμικά όλες οι διαδικασίες και παράλληλα υπέβαλαν αίτηματα α)κατάθεσης των αντιγράφων της δικογραφίας, που σχηματίστηκε από την Εισαγγελία Εφετών Λάρισας, στο σύνολό της, ώστε να τεθούν σε γνώση όλων των μελών της επιτροπής, όλα τα απαραίτητα έγγραφα και τα ουσιώδη στοιχεία, β) εξέτασης μαρτύρων, καταθέτοντας μάλιστα στα πρακτικά και αντίστοιχους καταλόγους, που θα συνέβαλαν καθοριστικά στο να διερευνηθούν οι πράξεις και παραλείψεις των εμπλεκόμενων πολιτικών προσώπων, ιδίως δε εκείνες του τότε Υφυπουργού παρά τω Πρωθυπουργώ κυρίου Τριαντόπουλου, και τέλος γ) προσφυγής στην Επιστημονική Επιτροπή της Βουλής ώστε να γνωμοδοτήσει για την ερμηνεία των διατάξεων που προσδιορίζουν τις υποχρεώσεις και αρμοδιότητες της Επιτροπής.

Παρά ταύτα, με απόφαση της πλειοψηφίας:

α) Δεν εκλήθησαν καθόλου μάρτυρες προκειμένου να εξεταστούν και περαιτέρω, οι πραγματογνώμονες και τεχνικοί σύμβουλοι των οικογενειών των θυμάτων, υπηρεσιακά και πολιτικά πρόσωπα

β) Δεν έγινε δεκτό το αίτημα των μελών της μειοψηφίας, για κατάθεση των αντιγράφων της δικογραφίας, στο σύνολό της, ώστε να τεθούν υπόψη των μελών της επιτροπής, όλα τα απαραίτητα έγγραφα.

γ) Δεν έγινε δεκτό το αίτημα γνωμοδότησης της Επιστημονικής Επιτροπής της Βουλής, της οποίας το κύρος δεν αμφισβητείται, επί της ακολουθούμενης διαδικασίας. Και τούτο παρά το γεγονός ότι ο Πρόεδρος της Επιτροπής είχε ζητήσει τη γνώμη της Επιστημονικής Επιτροπής για άλλα ήσσονος σημασίας ζητήματα. Σημειωτέον δε ότι το σχετικό αίτημα με ευθύνη του Προέδρου της Επιτροπής Προκαταρκτικής Εξέτασης, εντελώς αυθαίρετα δεν τέθηκε καν σε ψηφοφορία, γεγονός ενδεικτικό της διάθεσης της πλειοψηφίας να ολοκληρώσει άρον άρον και απολύτως παράνομα την διαδικασία της προκαταρκτικής εξέτασης.

δ) Έγινε δεκτό το υπόμνημα 100 μόλις λέξεων του υπόπτου ενδεχόμενης τέλεσης του αδικήματος της παράβασης καθήκοντος (άρθρο 259 ΠΚ), κατά το χρονικό διάστημα μεταξύ 3-3-2023 και 6-3-2023, του πρώην Υφυπουργού παρά τω Πρωθυπουργώ κ. Χρήστου Τριαντόπουλου.

ε) Ζητείται η απευθείας παραπομπή του τ. Υφυπουργού παρά τω Πρωθυπουργώ, Τριαντόπουλου Χρήστου στο πενταμελές Δικαστικό Συμβούλιο, χωρίς την διενέργεια της κατά το νόμο προβλεπόμενης προκαταρκτικής εξέτασης.

στ) Στη συνεδρίαση της 28ης Μαρτίου 2025, ορίστηκε η 4η Απριλίου, ως ημερομηνία υποβολής των πορισματικών εκθέσεων όλων των κομμάτων.

Με αφορμή όλα τα ανωτέρα, τα μέλη της επιτροπής εκ μέρους της Κοινοβουλευτικής Ομάδας ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ -ΠΡΟΟΔΕΥΤΙΚΗ ΣΥΜΜΑΧΙΑ (ΣΥ.ΡΙΖ.Α-Π.Σ.), της Κοινοβουλευτικής Ομάδας της Νέας Αριστεράς καθώς και η ανεξάρτητη βουλεύτης Αθηνά Λινού αποχωρήσαμε από όλες τις σχετικές ψηφοφορίες **καταγγέλλοντας την άκρως μεροληπτική στάση της πλειοψηφίας,** κατά τις εργασίες της Ειδικής Κοινοβουλευτικής Επιτροπής, **η οποία συνεπάγεται κατάφωρη παραβίαση του Συντάγματος (άρθρο 86), του Νόμου 3126/03 περί Ευθύνης Υπουργών και του Κανονισμού της Βουλής (άρθρο 156), και του Κώδικα Ποινικής Δικονομίας ο οποίος εφαρμόζεται αναλόγως, πράγμα που, κατά τη γνώμη μας, δημιουργεί τον κίνδυνο κήρυξης ακυρότητας της προδικασίας, με ότι αυτό συνεπάγεται για την εξέλιξη της υπόθεσης.**

Ειδικότερα, αξίζει να επισημανθούν τα εξής:

**Α.** Σύμφωνα με το άρθρο 86 του Συντάγματος, *‘’****μόνο η Βουλή έχει την αρμοδιότητα να ασκεί δίωξη*** *κατά όσων διατελούν ή διετέλεσαν μέλη της Κυβέρνησης ή Υφυπουργοί για ποινικά αδικήματα που τέλεσαν κατά την άσκηση των καθηκόντων τους. Επιπλέον, δίωξη, ανάκριση, προανάκριση ή προκαταρκτική εξέταση κατά των προσώπων αυτών και για τα αδικήματα που διέπραξαν κατά την άσκηση καθηκόντων τους,* ***δεν επιτρέπεται χωρίς προηγούμενη απόφαση της Βουλής’’.*** Κατά συνέπεια, η Βουλή ασκεί τον ρόλο του Εισαγγελέα Πρωτοδικών (άρθρο 156 παρ 4 ΚτΒ), διενεργώντας την προκαταρκτική εξέταση και ασκώντας την ποινικής δίωξη, εφόσον προκύψουν επαρκείς ενδείξεις τέλεσης αδικήματος. Ως εκ τούτου, η απόφαση της πλειοψηφίας για απευθείας παραπομπή του τ. Υφυπουργού παρά τω Πρωθυπουργώ, Χρήστου Τριαντόπουλου, χωρίς την διενέργεια πραγματικής προκαταρκτικής εξέτασης κατά πάρακαμψη του Κοινοβουλίου, απεμπολεί την ανάλογη εκ του Κώδικα Ποινικής Δικονομίας αρμοδιότητα του Εισαγγελέα Πρωτοδικών που έχει η Επιτροπή και παραβιάζει κατάφωρα το Σύνταγμα.

**Β**. Τα μέλη της Επιτροπής, καλούνται, να καταθέσουν τα πορίσματά τους, χωρίς να εξετάσουν μάρτυρες, χωρίς να έχουν στην κατοχή τους, το σύνολο της σχετικής δικογραφίας από την Εισαγγελία Εφετών Λάρισας, άκρως απαραίτητη για να αχθεί η Επιτροπή σε ασφαλή κρίση, πριν την σύνταξη των πορισμάτων των κομμάτων. Με αυτά τα δεδομένα θα είναι ανεπαρκής και ελλιπής η οποιαδήποτε πορισματική έκθεση, και σε κάθε περίπτωση μη ασφαλής, κάτι το οποίο έρχεται σε αντίθεση με το άρθρο 5 του νόμου περί ευθύνης Υπουργών και το άρθρο 156 παρ 5 του ΚτΒ: *“Το πόρισμα της Επιτροπής πρέπει να είναι αιτιολογημένο και να περιέχει ιδίως τα πραγματικά περιστατικά και τα αποδεικτικά μέσα που οδηγούν σε αυτά,* ***όπως προέκυψαν κατά την προκαταρκτική εξέταση****, την υπαγωγή των πραγματικών περιστατικών στις εφαρμοζόμενες ποινικές διατάξεις και σαφή πρόταση για την άσκηση ή μη της ποινικής δίωξης. Αιτιολογημένη πρέπει να είναι και η πρόταση της τυχόν μειοψηφίας, η οποία καταχωρίζεται σε χωριστό κεφάλαιο του ίδιου πορίσματος.”* Ήδη, από την γραμματική ερμηνεία της παραπάνω διάταξης, προκύπτει ότι στοιχεία που δεν έχουν προκύψει κατά τη διάρκεια της προκαταρκτικής εξέτασης αλλά έχουν περιέλθει σε γνώση των μελών της Επιτροπής με οποιονδήποτε άλλο τρόπο δεν μπορούν να χρησιμοποιηθούν στην πορισματική έκθεση.

**Γ.** Παράλληλα οι αποφάσεις της πλειοψηφίας επί των διαδικαστικών θεμάτων, θέτουν ζήτημα ακυρότητας της προδικασίας, καθώς η Επιτροπή οφείλει, ως Εισαγγελέας, να συλλέξει αποδεικτικά στοιχεία και να υποβάλλει αιτιολογημένο πόρισμα προς την Ολομέλεια, με αναφορά πραγματικών περιστατικών και μνεία συγκεκριμένων διατάξεων καθώς και σαφή πρόταση για την άσκηση ή μη δίωξης κατά συγκεκριμένου υπουργού ή υφυπουργού. Σε διαφορετική περίπτωση, η Επιτροπή «αρνησιδικεί» ενώ ενδεχομένως τελεί το αδίκημα της «κατάχρησης εξουσίας» (άρ. 239 ΠΚ) αν θεωρηθεί ότι με τις πράξεις και παραλείψεις της οδηγεί σε απαλλαγή υπαιτίου τέλεσης αδικήματος. Η πλειοψηφία της επιτροπής θέλει να προσπεράσει το πρώτο και βασικό στάδιο της προκαταρκτικής ώστε η υπόθεση να αρθεί απευθείας στο Δικαστικό Συμβούλιο το οποίο σύμφωνα με την άποψη της πλειοψηφίας θα θεραπεύσει τις πλημμέλειες της εικονικής προκαταρκτικής εξέτασης. Τούτο όμως έρχεται σε πλήρη αντίφαση με το άρθρο 250 του Κώδικα Ποινικής Δικονομίας που ορίζει σαφώς ότι ο ανακριτής «δεν έχει δικαίωμα να επεκτείνει τη δίωξη και σε άλλη πράξη, έστω και αν είναι συναφής, ούτε έχει δικαίωμα συρρίκνωσης ή διεύρυνσης της ασκηθείσας ποινικής δίωξης».

**Δ**. Ο τ. Υφυπουργός παρά τω Πρωθυπουργώ, Χρήστος Τριαντόπουλος επέλεξε να μην εμφανιστεί αυτοπροσώπως, ενώπιον της Ειδικής Κοινοβουλευτικής Επιτροπής, αλλά με ένα σύντομο, μόλις 100 λέξεων υπόμνημα, απευθύνθηκε στην Επιτροπή, δηλώνοντας αθώος, σε σχέση με το έγκλημα της παράβασης καθήκοντος, το οποίο του επιρρίπτεται, ζητώντας να αχθεί απευθείας στο Δικαστικό Συμβούλιο, απαξιώνοντας πλήρως το ρόλο της Ειδικής Κοινοβουλευτικής Επιτροπής. Αρχικά, η εκ του πονηρού “γενναιότητα’’ του τ. Υφυπουργού Χρήστου Τριαντόπουλου, με την περάτωση των εργασιών της Ειδικής Κοινοβουλευτικής Επιτροπής και την διενέργεια προκαταρκτικής εξέτασης, αποσκοπεί στο να μην αποκαλυφθούν σημεία ενδιαφέροντα για την ποινική και την πολιτική διάσταση του δυστυχήματος των Τεμπών και φυσικά να αποφευχθεί οποιαδήποτε ενδεχόμενη διεύρυνση των κατηγοριών καθώς και επέκταση αυτών σε άλλα πολιτικά πρόσωπα.

Κατά δεύτερον, ο κ. Τριαντόπουλος δηλώνει αθώος, κάτι το οποίο ακούσαμε να αποδέχεται πολλάκις και η κυβερνητική πλειοψηφία, η οποία ωστόσο επιλέγει να τον παραπέμψει στο δικαστικό συμβούλιο. Προς τούτο, είναι βέβαια απαραίτητο να αποφασιστεί από τη Βουλή η κίνηση εναντίον του της ποινικής δίωξης, γεγονός που προϋποθέτει την ύπαρξη επαρκών ενδείξεων ενοχής.

Άρα ο κ. Τριαντόπουλος θεωρείται και αθώος και ένοχος, η δε κυβερνητική πλειοψηφία τον θεωρεί αθώο, ωστόσο έμμεσα αποδέχεται ότι υφίστανται εναντίον του επαρκείς ενδείξεις ενοχής, εφόσον επιλέγει την παραπομπή του, καταστρατηγώντας τη νομιμότητα.

**ΙΙ. ΣΥΜΠΕΡΑΣΜΑΤΙΚΑ**

**Τα μέλη της επιτροπής που υπογράφουμε το παρόν αρνούμαστε να** νομιμοποιήσουμε την διαδικασία, η οποία ακολουθήθηκε, με απόφαση της πλειοψηφίας, στο πλαίσιο της Ειδικής Κοινοβουλευτικής Επιτροπής για την διενέργεια προκαταρκτικής εξέτασης για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ), κατά το χρονικό διάστημα μεταξύ 3-3-2023 και 6-3-2023, από τον πρώην Υφυπουργό παρά τω Πρωθυπουργώ. κ. Χρήστο Τριαντόπουλο, κατά την άσκηση των καθηκόντων του, με την απευθείας παραπομπή του τελευταίου στο Δικαστικό Συμβούλιο. Κατά συνέπεια δεν προτιθέμεθα να υποβάλλουμε αιτιολογημένη πορισματική έκθεση για την ουσία της ελεγχόμενης πράξης του υπόπτου κ. Τριαντόπουλου, καθώς θεωρούμε ότι εκτός από υποκριτικό θα ήταν και παράνομο να συνταχθεί και να κατατεθεί πόρισμα εκ μέρους μας, χωρίς να έχει ολοκληρωθεί η συγκέντρωση όλων των απαραίτητων εγγράφων και αποδεικτικών στοιχείων της δικογραφίας.

Καταγγέλλουμε ότι η πλειοψηφία

* παραβιάζει το Σύνταγμα (άρθρο 86),
* παραβιάζει το Νόμο περί Ευθύνης Υπουργών ( ν. 3126/03), όπως ισχύει,
* παραβιάζει το Κανονισμό της Βουλής (άρθρο 156),
* παραβιάζει θεμελιώδεις αρχές της Ποινικής Δικονομίας,
* επιλέγει, παρακάμπτοντας το Κοινοβούλιο, να προσπεράσει το πρώτο και βασικό στάδιο της προκαταρκτικής, εγείροντας ζητήματα ακυρότητας της προδικασίας, καθώς δεν τηρήθηκε η συνταγματικά προβλεπόμενη διαδικασία της προκαταρκτικής εξέτασης,
* έδειξε μεροληπτική συμπεριφορά κατά την διάρκεια των τριών μόλις συνεδριάσεων της Επιτροπής, για να προστατέψει τον Πρωθυπουργό, ο οποίος θέλει να αποφύγει με κάθε τρόπο, να βρεθεί ως μάρτυρας, προϊστάμενος του τέως Υφυπουργού παρά τω Πρωθυπουργώ, απολογούμενος για το έγκλημα της συγκάλυψης. Η ΝΔ δημιούργησε κλίμα πόλωσης και προκάλεσε ρήγμα στην θεσμική λειτουργία της Βουλής, αρνούμενη να επιτρέψει στην επιτροπή να επιτελέσει τον ουσιαστικό ρόλο της ώστε να αποδοθούν οι ευθύνες στους πραγματικούς ενόχους όσο ψηλά κι αν βρίσκονται.